Скупштина Градске општине Звездара на седници одржаној 28. маја 2014. године, на основу члана 77. Статута града Београда ("Службени лист града Београда" број 39/08, 6/10 и 23/13) и на основу члана 14. тачка 13., тачка 15., тачка 16., тачка 17., тачка 28., тачка 29. и тачка 35. и члана 19. Статута Градске општине Звездара ("Службени лист града Београда" број 43/08, 43/09, 15/10, 13/13, 36/13 и 41/13), донeла је

**ОДЛУКУ**

**О НАЧИНУ СУФИНАНСИРАЊА УДРУЖЕЊА ГРАЂАНА СРЕДСТВИМА ИЗ БУЏЕТА ГРАДСКЕ ОПШТИНЕ ЗВЕЗДАРА**

Члан 1.

Овом Одлуком одређују се услови, начин, области, критеријуми и поступак суфинансирања удружења грађана средствима из буџета Градске општине Звездара.

Градска општина Звездара подстиче развој културно-уметничког стваралаштва и аматеризма на свом подручју и обезбеђује услове за одржавање културних манифестација од значаја за Градску општину; обезбеђује средства за финансирање и суфинансирање програма којима се задовољавају потребе грађана у области спорта на подручју Градске општине, спроводи националну стратегију за младе и акциони план политике за младе Града; утврђује акциони план политике за младе на подручју Градске општине који је усклађен са акционим планом за спровођење стратегије за младе Града, обезбеђује услове за реализацију програма установа и удружења младих и удружења за младе, која делују на подручју Градске општине; помаже развој различитих облика самопомоћи и солидарности са лицима са посебним потребама, старим лицима, као и са лицима која су суштински у неједнаком положају са осталим грађанима и подстиче активности и пружа помоћ организацијама особа са инвалидитетом и другим социјално-хуманитарним организацијама на свом подручју, стара се о остваривању, заштити и унапређењу људских права и индивидуалних и колективних права припадника националних мањина и етничких група¸ предузима мере за заштиту и унапређење животне средине на свом подручју.

Члан 2.

По овој Одлуци, Градска општина Звездара, на основу јавног конкурса, суфинансира пројекте, програме и програмске активности удружења грађана, средствима која се опредељују Одлуком о буџету Градске општине Звездара за сваку буџетску годину. Вредновање предлога програма и пројеката врши **Комисија за избор програма/пројеката удружења грађана** (у даљем тексту: Комисија), коју Решењем формира председник Градске општине Звездара.

Члан 3.

Право учешћа у расподели средстава из буџета Градске општине Звездара имају удружења грађана која су регистрована на територији Градске општине Звездара, односно имају седиште или огранак на овом подручју, која су регистрована најмање 6 месеци, с тим да активности морају реализовати на територији Градске општине Звездара. Једно удружење може учествовати са једним предлогом програма/пројекта на једном конкурсу.

Прихватљиви трошкови укључују:

- Трошкове потрошног материјала и материјала потребног за реализацију програма/пројекта,

- Tрошкове који директно произилазе из предложених активности: информисање, оглашавање, штампање, трошкови организације обука итд., укључујући трошкове финансијских услуга (банкарских провизија), трошкове ангажованих лица,

- Трошкове ПДВ- а.

Неприхватљиви трошкови су:

- Дугови и покривање губитака или дуговања,

- Пристигле пасивне камате,

- Ставке које се већ финансирају из других пројеката,

- Куповина земље или зграда или реновирање просторија.

Члан 4.

Средства намењена за суфинансирање пројеката, програма и програмских активности удружења грађана могу да се користе за реализацију програма/пројеката из следећих области:

- афирмисање људских и мањинских права;

- програми из области културе и културно-уметничког аматеризма;

- програми из области спорта;

- социјална инклузија и развијање социјалних услуга у заједници;

- програми за младе;

- брига о старим лицима;

- заштита и унапређење животне средине

- и других области од непосредног интереса за грађане, у складу са законом, Статутом града, другим прописима Града и Статутом Градске општине Звездара.

Члан 5.

Комисија доноси Одлуку о расписивању јавног конкурса за достављање пријава ради суфинансирања програма / пројеката удружења грађана средствима из буџета Градске општине Звездара по областима из члана 4. ове Одлуке (са текстом конкурса, Пријавним обрасцем и Обрасцем за наративни и финансијски извештај-периодични и завршни).

Ако се на основу прихваћених пријава по конкурсу не искористе сва финансијска средства буџета планирана за програме/пројекте из одређене области, јавни конкурс се може расписати више пута. Поступак јавног конкурса у име Градске општине Звездара оперативно спроводи Комисија.

Члан 6.

Текст конкурса садржи:

1. предмет/области јавног конкурса;

2. намену и износ средстава за коју се конкурс спроводи;

3. правна лица која имају право на подношење пријава;

4. услове које подносилац пријаве мора да испуњава;

5. документа која је потребно приложити уз пријаву;

6. основна мерила и критеријуме избора;

7. јасно дефинисан систем бодовања на основу кога ће бити утврђена коначна ранг листа;

8. место и рок за достављање пријаве;

9. рок за доношење одлуке о избору;

10. начин објављивања одлуке;

Јавни конкурс за доделу и коришћење средстава објављује се на званичној интернет страници Градске општине Звездара, на огласној табли Градске општине Звездара и у медијима.

Члан 7.

Удружење грађана подноси пријаву на конкурс која подразумева подношење конкурсне документације у предвиђеном року Комисији. Конкурсна документација садржи:

- Пријавни образац (који садржи образац за предлог пројекта и образац за буџет пројекта);

- Копија Статута подносиоца пријаве;

- Копија Решења о упису удружења у регистар (за подносиоца пријаве и партнере, уколико је партнер из јавног сектора, копија Службеног листа или гласника);

- Потврда пословне банке да рачун подносиоца пријаве није у блокади и копија Завршног рачуна за претходну годину (биланс стања и биланс успеха за предходну годину са доказом да је извештај поднет Агенцији за привредне регистре – печат АПР или копија потврде о пријему од поште);

- Доказ о суфинансирању од партнерске или донаторске организације, ако се пројекат тако реализује;

- Уколико пројекти садрже обуке, радионице, тренинге, предавања, семинаре или сличне активности неопходно је да се достави програм са дефинисаним темама и радне биографије предавача и тренера;

- Потребно је доставити један штампани оригинал конкурсне документације који је потписан и оверен печатом (на местима која су за то предвиђена). Подносиоци пријава своје предлоге пројеката треба да попуњавају на српском језику, ћирилићним писмом (фонт Ариал 10). Пријавни образац треба попунити јасно и прецизно, како би пријава могла да се процени на најбољи могући начин.

Члан 8.

Комплетна конкурсна документација се доставља у једној запечаћеној пошиљци, заштићеној од оштећења која могу настати у транспорту. Пријава се предаје на писарницу Градске општине Звездара или шаље поштом на адресу: Градска општина Звездара, Комисија за избор програма/пројеката удружења грађана, Булевар краља Александра 77, 11000 Београд. Пријаве послате на било који други начин (нпр. факсом или електронском поштом) неће бити узете у разматрање. Предња страна коверте мора садржати следеће податке:

ПРИЈАВА НА КОНКУРС ГРАДСКЕ ОПШТИНЕ ЗВЕЗДАРА ЗА СУФИНАНСИРАЊЕ ПРОГРАМА/ПРОЈЕКАТА УДРУЖЕЊА ГРАЂАНА ИЗ ОБЛАСТИ\_\_\_\_\_\_\_\_\_\_\_\_\_\_\_\_\_\_\_\_\_\_

Име подносиоца пријаве, адреса подносиоца пријаве, назив пројекта.

Члан 9.

Рок за подношење пријава на јавни конкурс не може бити краћи од 10 радних дана ни дужи од 15 радних дана од дана објављивања јавног конкурса. Благовременом доставом сматра се препоручена пошиљка предата пошти најкасније до истека последњег дана утврђеног рока (печат поште), без обзира на датум приспећа.

Члан 10.

Пријаве за доделу средстава Комисија оцењује према мерилима и критеријумима прописаним овом Одлуком. Сви програми/пројекти које су подносиоци пријава предали ће бити процењени у складу са следећим мерилима и критеријумима:

**Мерила**

*Административна провера*

Сви програми/пројекти који буду послати у предвиђеном року биће укључени у процес административне провере документације. Административна провера састоји се из два дела:

1. Провера да ли је пријава комплетна, односно да ли је поднета целокупна документација у складу са листом за проверу и да ли је документација поднета у траженој форми;

2. Провера да ли подносилац пријаве, партнери и пројекат (предложене активности) задовољавају критеријуме постављене у Одлуци, да ли је трајање у складу са правилима конкурса.

*Техничко-финансијска провера*

Техничко-финансијска провера представља процену квалитета предлога пројекта и предлога буџета. Процена ће бити спроведена у складу са критеријумима из ове Одлуке, на начин како следи:

**Критеријуми:**

**1. Финансијски и оперативни капацитет** Да ли подносилац пријаве и партнери имају довољно техничког знања, професионалних капацитета, укључујући стручности и искуства у вођењу пројеката (укључујући особље, опрему и способност за вођење буџета током реализације пројекта)? *Максимално 5 бодова*

**2. Релевантност - квалитет пројекта** Колико квалитет пројектне идеје доприноси реализацији предмета конкурса, побољшању квалитета живота грађана и целовитом решавању одређеног питања? *Максимално 10 бодова*

Колико су јасно дефинисане и стратешки одабране циљне групе, колики је број директних корисника? *Максимално 5 бодова*

Да ли су опис проблема, предуслови реализације и релевантни ризици јасно дефисани? *Максимално 5 бодова*

**3. Методологија** Да ли су активности које су планиране у пројекту одговарајуће, усклађене са циљевима и очекиваним резултатима? *Максимално 5 бодова*

Да ли су планирани резултати реални? Да ли пројекат садржи објективно мерљиве резултате активности? *Максимално 5 бодова*

Да ли су учешће партнера и његово ангажовање у реализацији пројекта добро одмерени? Напомена: уколико нема партнера, оцена ће бити 1 *Максимално 5 бодова*

Да ли је план реализације пројекта добро разрађен и изводљив? *Максимално 5 бодова*

**4. Одрживост пројекта** Да ли ће активности предвиђене пројектом имати конкретан утицај на циљне групе? *Максимално 5 бодова*

Да ли су очекивани резултати пројекта одрживи? *Максимално 5 бодова*

**5. Буџет и рационалност трошкова** Да ли је предложени трошак неопходан за имплементацију пројекта? *Максимално 5 бодова*

Да ли средства за суфинансирање обезбеђују партнери или други донатори *Максимално 5 бодова*

Да ли је однос између процењених трошкова и очекиваних резултата задовољавајући? *Максимално 5 бодова*

Максимални укупни резултат 70 бодова.

Члан 11.

Сваком предлогу програма/пројекта Комисија ће доделити одређен број поена, на основу кога ће бити сачињена бодовна ранг листа. Сваки члан Комисије је у обавези да појединачно оцени све пристигле предлоге програма/пројекта. Председник Комисије је у обавези да предлоге програма/пројеката достави у писаном или електронском облику свим члановима Комисије минимум 5 дана пре састанка на ком се разматрају предлози програма/пројеката, утврђује предлог ранг листе и предлог Одлуке о додели средстава. У случају да је већи број програма/пројеката освојио једнак број поена и да је исход преговора позитиван, предност ће бити дата пројектима који су освојили већи број поена под критеријумима (1) Капацитети за управљање пројектом, (2) Релевантност и (4) Одрживост. Такође, Комисија има дискреционо право да између два или више програма/пројеката са истим бројем поена изабере програм/пројекат који ће добити средства. Да би се средства уопште доделила за одређени програм/пројекат, потребно је да исти освоји најмање 35 поена. Комисија задржава право да средства уопште не додели уколико сматра да ниједан не задовољава критеријуме.

Члан 12.

Одлука да се одбаце пријаве на конкурс или да се одбију, односно не одобре средства ће бити заснована на следећим основама:

-пријава је послата након предвиђеног рока (неблаговремена);

-пријава није била комплетна или није била у складу са наведеним административним условима;

-подносилац пријаве или један или више његових партнера или сарадника не испуњавају критеријуме везане за статус подносиоца пријаве;

-предлог пројекта не испуњава формалне критеријуме (нпр. активности предложене пројектом нису у оквиру предмета Конкурса, у предлогу пројекта се премашује максимално дозвољено време трајања;

-предлог пројекта није био довољно релевантан или финансијски и оперативни капацитети подносиоца пријаве нису били довољни, или су други предлози пројеката сматрани супериорнијим у овом погледу;

-предлог пројекта је сматран технички и финансијски инфериорним у односу на одабране предлоге пројекта;

-предложени трошкови не одговарају тржишним ценама услуга и добара.

Одлука о одбацивању или одбијању пријаве односно о неодобравању средстава је коначна.

Члан 13.

Комисија ће у року од 15 радних дана од завршетка конкурса утврдити предлог ранг листе са бодовима предложених програма/пројеката и исти објавити на званичној интернет страници Градске општине Звездара и на огласној табли Градске општине Звездара и доставити свим учесницима конкурса.

На листу из става 1. овог члана учесници конкурса имају право приговора у року од три радна дана од дана њеног објављивања. Одлуку о приговору Комисија доноси у року од 5 радних дана од дана његовог пријема и иста је коначна.

По истеку рока за приговор, односно по окончању поступка по приговорима, Комисија ће израдити Извештај о спроведеном јавном конкурсу, који садржи податке о свим поднетим пријавама, предлог коначне листе са бодовима предложених пројеката и предлог одлуке о избору програма/пројеката који ће се суфинансирати из буџета Градске општине Звездара.

Извештај се доставља председнику Градске општине Звездара на усвајање и утврђивање коначне ранг листе и Одлуке за доделу средстава.

Одлуку о избору програма/пројеката који се суфинансирају из буџета Градске општине Звездара на основу коначне ранг листе доноси председник Градске општине Звездара.

Решења о додели средстава на основу Одлуке о избору програма/пројеката из претходног става овог члана доноси председник Градске општине Звездара.

Сви кандидати се могу информисати о резултатима конкурса са образложењем на огласној табли Градске општине Звездара и на званичној интернет презентацији Градске општине Звездара. На званичној интернет презентацији Градске општине Звездара ће бити објављени програми/пројекти који се суфинансирају из буџета Градске општине Звездара.

Члан 14.

На основу Одлуке о избору програма/пројеката и решења о додели средстава из члана 13. ове Одлуке, Председник Градске општине Звездара закључује појединачне Уговоре о суфинансирању програма/пројеката средствима из буџета Градске општине Звездара са сваким удружењем носиоцем програма/пројекта.

Члан 15.

Уговор о суфинансирању програма/пројекта из буџета Градске општине Звездара садржи:

- Ознаку уговорних страна

- Назив, садржину и буџет програма/пројекта

- Укупну вредност програма/пројекта

- Износ средстава која се додељују из буџета Градске општине Звездара за реализацију програма/пројекта

- Датум почетка и датум завршетка програма/пројекта

- Права и обавезе уговорних страна

- Услове за раскид уговора пре истека времена на који је закључен

- Права и обавезе уговорних страна у случају раскида уговора пре истека времена на који је закључен

- Начин решавања спорова

- Одрицање од одговорности за безбедност учесника у програму/пројекту.

Члан 16.

Корисници средстава из ове Одлуке дужни су да Комисији достављају наративне и финансијске периодичне извештаје (у року од 5 радних дана по истеку квартала) и завршни извештај (након реализације пројекта, а најкасније до 25. децембра текуће године) о току програма/пројекта и утрошку средстава, а уз завршни извештај и копије финансијске документације о утрошку одобрених средстава. Образац за наративни и финансијски извештај (периодични и завршни) доноси Комисија.

Корисник средстава дужан је да Комисију посебним дописом обавести о изменама везаним за садржај, термин и начин коришћења одобрених средстава.

Уколико корисник средстава није достављао тражене извештаје из става 1. овог члана или ако су одобрена средства ненаменски утрошена, дужан је да у буџет Градске општине Звездара врати уплаћена средства у року од 20 радних дана од дана раскида уговора о додели средстава. У случају да корисник средстава врши злоупотребу права из закљученог уговора, као и у случају непоступања по захтеву из претходног става овог члана за враћање додељених средстава у буџет Градске општине Звездара, Градска општина Звездара ће покренути одговарајући поступак пред надлежним судом, за свесно кршење уговорних одредаба, злоупотребу и ненаменско трошење средстава из буџета Градске општине Звездара.

Уколико се правоснажном одлуком надлежног суда утврди да је корисник средстава буџета Градске општине Звездара вршио злоупотребе или ненаменско коришћење средстава, таквим удружењима и одговорним лицима удружења, по новим конкурсима и за нове пројекте не могу се додељивати средства из буџета Градске општине Звездара у наредне три године, рачунајући од године у којој је донета правоснажна одлука.

Члан 17.

Комисија уз помоћ стручне службе за буџет Градске општине Звездара прати и надзире реализацију пројектних активности и наменско коришћење средстава непосредним увидом и на основу извештаја, обавештења и достављене документације, како у току реализације, тако и након реализације програма/пројекта и о томе сачињава извештај.

Члан 18.

Ова Одлука ступа на снагу осмог дана од дана објављивања у "Службеном листу града Београда".

#### СКУПШТИНА ГРАДСКЕ ОПШТИНЕ ЗВЕЗДАРА

XI број 011 – 1 - 17 - 28. мај 2014. године

Б е о г р а д

СЕКРЕТАР СКУПШТИНЕ ПРЕДСЕДНИК СКУПШТИНЕ

Драган Радуловић Душан Игњатовић, с.р.